ائرمنیستانین باش ناظیری نیکول پاشینیان استعفا وئرمه‌یه‌جگینی بیلدیریب.
پاشینیان ویدئو کنفرانس فورماتیندا کئچیردیگی مطبوعات کنفرانسیندا دئییب کی، منیم گوندلیگیمده یالنیز بیر مسئله وار – اؤلکه‌ده ثابت‌لیگی تامین ائتمک. باشقا مسئله‌لر گوندلیگیمده یوخ‌دور.
ائرمنیستانین داغلیق قاراباغ-‌داکی مغلوبیتینه گؤره جاوابده اولدوغونو بیلدیرن پاشینیان "وضعیتین ان بؤیوک مسئولیت‌لی‌سی اولدوغومو باشا دوشورم. بونا گؤره محکمه‌یه چیخماق لازیم گلسه چیخا بیلرم" دئییب.
پاشینیان اؤلکه‌دکی استعفا چاغیریش‌لاری و بو ایستیقامتده بیر آدیم آتیب-آتمایاجاغی باره‌دکی سوال‌لارا جاوابن دئییب:
"اؤلکه‌ده ثابت‌لیگی تامین ائتمک. باشقا مسئله‌لر گوندلیگیمده یوخ‌دور".
پاشینیان "محاربه‌نین موختلیف دؤورلرینده ائرمنیستانا فرق‌لی موقاویله‌لر تکلیف ائدیلدی می؟" سوالینا بئله جاواب وئریب:
"خیر، فرق‌لی سندلر تقدیم ائدیلمه‌دی. محاربه‌دن اول تورپاق‌لارین، او جمله‌دن شوشانین آذربایجانا وئریلمه‌سی‌نین اساس‌لاری داوام ائتدی. بو، 2016-جی ایلدن بری بئله‌دیر. ائرمنی طرفی بو تکلیف‌لری تاخیره سالما‌لی ایدی. بو اراضی‌لری ترک ائتمه‌یه راضی اولساق محاربه‌نین قارشی‌سینی آلا بیلردیک، اما بیزیم سئچیمیمیز دؤیوشمک اولدو".
